- Det er større grunn til å slutte opp om 1. mai enn på lenge, sier Arthur Vorren som er leder av LO i Ålesund til Sunnmørsposten.- Store saker som den nye arbeidslivsloven, pensjonsreformen og tariffoppgjøret er saker som opptar fagbevegelsen. I alle disse sakene ligger det sentrale spørsmål som handler om hvordan hver enkelt av oss skal ha det i årene som kommer, sier han. Hvilke paroler som kommer til å prege 1. mai-toget i Ålesund blir klart først noen dager før dagen, rett og slett fordi man vil kunne være mest mulig dagsaktuelle. Arthur Vorren opplyser at arrangementet i Ålesund begynner med treff i Rådhussalen for veteranene og deretter blir det oppmarsj til demonstrasjonstoget på rådhusplassen der Mellvin Steinsvoll, LO-sekretær i Møre og Romsdal, skal holde appellen. Etter toget, som går gjennom sentrumsgatene i Ålesund, skal Yngve Haagensen holde talen for dagen på samme sted. Ut på dagen skal Haagensen delta ved 1. ai-arrangementet på Hareid, men markeringen av dagens starter egentlig kvelden før for hans del. Da skal den tidligere LO-lederen delta på et treff på Stranda. - Hvor mange som kommer til å delta ved arrangementet og i toget i Ålesund er vanskelig å spå noe sikkert om. Dette varierer fra år til år og handler i stor grad om hvilke saker som er aktuelle denne dagen, sier Arthur Vorren.